# govinda-dāmodara-stotram

(1)  
  
agre kurūṇām atha pāṇḍavānāṁ  
duḥśāsanenāhṛta-vastra-keśā  
kṛṣṇā tadākrośad ananya-nāthā  
govinda dāmodara mādhaveti  
  
(2)  
  
śrī kṛṣṇa viṣṇo madhu-kaiṭabhāre  
bhaktānukampin bhagavan murāre  
trāyasva māṁ keśava lokanātha  
govinda dāmodara mādhaveti  
  
(3)  
  
vikretu-kāmā kila gopa-kanyā  
murāri-pādārpita-citta-vṛttiḥ  
dadhyādikaṁ moha-vaśād avocad  
govinda dāmodara mādhaveti  
  
(4)  
  
ulūkhale sambhṛta-taṇḍulāṁś ca  
saṅghaṭṭayantyo musalaiḥ pramugdhāḥ  
gāyanti gopyo janitānurāgā  
govinda dāmodara mādhaveti  
  
(5)  
  
kācit karāmbhoj a-puṭe niṣaṇṇaṁ  
krīḍā-śukaṁ kiṁśuka-rakta-tuṇḍam  
adhyāpayām āsa saroruhākṣī   
govinda dāmodara mādhaveti  
  
(6)  
  
gṛhe gṛhe gopa-vadhū-samūhaḥ  
prati-kṣaṇaṁ piṇjara-sārikānām  
skhalad-giraṁ vācayituṁ pravṛtto  
govinda dāmodara mādhaveti  
  
(7)   
  
paryyaṇkikābhājam alam kumāraṁ   
prasvāpayantyo’khila-gopa-kanyāḥ  
jaguḥ prabandhaṁ svara-tāla-bandhaṁ  
govinda dāmodara mādhaveti  
  
 (8)  
  
rāmānujaṁ vīkṣaṇa-keli-lolaṁ

gopi gṛhītvā nava-nīta-golam  
ābālakaṁ bālakam ājuhāva  
govinda dāmodara mādhaveti  
  
(9)  
  
vicitra-varṇābharaṇābhirāme’  
bhidhehi vaktrāmbuja-rājaḥaṁse  
sadā madīye rasane’gra-raṇge  
govinda dāmodara mādhaveti  
  
(10)  
  
ankādhirūḍhaṁ śiśu-gopa-gūḍhaṁ  
stanaṁ dhayantaṁ kamalaika-kāntam  
sambodhayām āsa mudā yaśodā  
govinda dāmodara mādhaveti  
  
(11)  
  
krīḍantam antar-vrajam ātmanaṁ svaṁ  
samaṁ vayasyaiḥ paśu-pāla-bālaiḥ  
premṇā yaśodā prajuhāva kṛṣṇaṁ  
govinda dāmodara mādhaveti  
  
(12)  
  
yaśodayā gāḍham ulūkhalena  
go-kaṇṭha-pāśena nibadhyamanam  
ruroda mandaṁ navanīta-bhojī  
govinda dāmodara mādhaveti  
  
(13)  
  
nijāṇgaṇe kaṇkaṇa-keli-lolaṁ  
gopī gṛhītvā navanīta-golam  
āmardayat pāṇi-talena netre  
govinda dāmodara mādhaveti  
  
(14)  
  
gṛhe gṛhe gopa-vadhū-kadambāḥ  
sarve militvā samavāya-yoge  
puṇyāni nāmāni paṭhanti nityaṁ  
govinda dāmodara mādhaveti  
  
(15)  
  
mandāra-māle vadanābhirāmaṁ  
bimbādhare pūrita-veṇu-nādam  
go-gopa-gopī-jana-madhya-saṁsthaṁ  
govinda dāmodara mādhaveti  
  
(16)  
  
utthāya gopyo’para-rātra-bhoge  
smṛtvā yaśodā-suta-bāla-kelim  
gāyanti proccair dadhi-manthayantyo  
govinda dāmodara mādhaveti  
  
(17)   
  
jagdho’tha datto navanīta-piṇḍo  
gṛhe yaśodā vicikitsayantī  
uvāca satyaṁ vada he murāre  
govinda dāmodara mādhaveti  
  
(18)  
  
abhyarcya gehaṁ yuvatiḥ pravṛddha-  
prema-pravāhā dadhi nirmamantha  
gāyanti gopyo’tha sakhī-sametā  
govinda dāmodara mādhaveti  
  
(19)  
  
kvacit prabhāte dadhi-pūrṇa-pātre  
nikṣipya manthaṁ yuvatī mukundam  
ālokya gānaṁ vividhaṁ karoti  
govinda dāmodara mādhaveti  
  
(20)  
  
krīḍāparaṁ bhojana-majjanārthaṁ  
hitaiṣiṇī strī tanujaṁ yaśodā  
ājūhavat prema-pari-plutākṣī  
govinda dāmodara mādhaveti  
  
(21)  
  
sukhaṁ śayānaṁ nilaye ca viṣṇuṁ  
devarṣi-mukhyā munayaḥ prapannāḥ  
tenācyute tanmayatāṁ vrajanti  
govinda dāmodara mādhaveti  
  
(22)  
  
vihāya nidrām aruṇodaye ca  
vidhāya kṛtyāni ca vipramukhyāḥ  
vedāvasāne prapaṭhanti nityaṁ  
govinda dāmodara mādhaveti  
  
(23)  
  
vṛndāvane gopa-gaṇāś ca gopyo  
vilokya govinda-viyoga-khinnam  
rādhāṁ jaguḥ sāśru-vilocanābhyāṁ  
govinda dāmodara mādhaveti  
  
(24)  
  
prabhāta-sañcāra-gatā nu gāvas  
tad-rakṣaṇārthaṁ tanayaṁ yaśodā  
prābodhayat pāṇi-talena mandaṁ  
govinda dāmodara mādhaveti  
  
(25)  
  
pravāla-śobhā iva dīrgha-keśā  
vātāmbu-parṇāśana-pūta-dehāḥ  
mūle tarūṇāṁ munayaḥ paṭhanti  
govinda dāmodara mādhaveti  
  
(26)  
  
evaṁ bruvāṇā virahāturā bhṛśāṁ  
vraja-striyaḥ kṛṣṇa-viṣikta-mānasāḥ  
visṛjya lajjāṁ ruruduḥ sma su-svaraṁ  
govinda dāmodara mādhaveti  
  
(27)  
  
gopī kadācin maṇi-piñjara-sthaṁ  
śukaṁ vaco vācayituṁ pravṛttā  
ānanda-kanda vraja-candra kṛṣṇa  
govinda dāmodara mādhaveti  
  
(28)  
  
go-vatsa-bālaiḥ śiśu-kāka-pakṣaṁ  
badhnantam ambhoja-dalāyatākṣam  
uvāca mātā cibukaṁ gṛhītvā  
govinda dāmodara mādhaveti  
  
(29)  
  
prabhāta-kāle vara-vallavaughā  
go-rakṣaṇārthaṁ dhṛta-vetra-daṇḍāḥ  
ākārayām āsur anantam ādyam  
govinda dāmodara mādhaveti  
  
(30)  
  
jalāśaye kāliya-mardanāya  
yadā kadambād apatan murāre  
gopāṇganāś cakruśur etya gopā  
govinda dāmodara mādhaveti  
  
(31)  
  
akrūram āsādya yadā mukundaś  
cāpotsavārthaṁ mathurāṁ praviṣṭaḥ  
tadā sa paurair jayatīty abhāṣi  
govinda dāmodara mādhaveti  
  
(32)  
  
kaṁsasya dūtena yadaiva nītau  
vṛndāvanāntād vasudeva-sūnau  
ruroda gopī bhavanasya madhye  
govinda dāmodara mādhaveti  
  
(33)  
  
sarovare kāliya-nāga-baddhaṁ  
śiśuṁ yaśodā-tanayaṁ niśamya  
cakrur luṭantyaḥ pathi gopa-bālā  
govinda dāmodara mādhaveti  
  
(34)  
  
akrūra-yāne yadu-vaṁśa-nāthaṁ  
saṁgacchamānaṁ mathurāṁ nirīkṣya  
ūcur viyogāt kila gopa-bālā  
govinda dāmodara mādhaveti  
  
(35)  
  
cakranda gopī nalinī-vanānte  
kṛṣṇena hīnā kusume śayānā  
praphulla-nīlotpala-locanābhyāṁ  
govinda dāmodara mādhaveti  
  
(36)  
  
mātā-pitṛbhyāṁ parivāryamāṇā  
gehaṁ praviṣṭā vilalāpa gopī  
āgatya māṁ pālaya viśvanātha  
govinda dāmodara mādhaveti  
  
(37)  
  
vṛndāvana-sthaṁ harim āśu buddhvā  
gopī gatā kāpi vanaṁ niśāyām  
tatrāpy adṛṣṭvāti-bhayād avocad  
govinda dāmodara mādhaveti  
  
(38)  
  
sukhaṁ śayānā nilaye nije’pi  
nāmāni viṣṇoḥ pravadanti martyāḥ  
te niścitaṁ tanmayatāṁ vrajanti  
govinda dāmodara mādhaveti  
  
(39)  
  
sā nīrajākṣīm avalokya rādhāṁ  
ruroda govinda-viyoga-khinnām  
sakhī praphullotpala-locanābhyāṁ  
govinda dāmodara mādhaveti  
  
(40)  
  
jihve rasajñe madhura-priyā tvaṁ  
satyaṁ hitaṁ tvāṁ paramaṁ vadāmi  
āvarṇayethā madhurākāarāṇi  
govinda dāmodara mādhaveti  
  
(41)  
  
ātyantika-vyādhiharaṁ janānāṁ  
cikitsakaṁ veda-vido vadanti  
saṁsāra-tāpa-traya-nāśa-bījaṁ  
govinda dāmodara mādhaveti  
  
(42)  
  
tātājñayā gacchati rāmacandre  
sa-lakṣmaṇe’raṇyacaye sa-sīte  
cakranda rāmasya nijā janitrī  
govinda dāmodara mādhaveti  
  
(43)  
  
ekākinī daṇḍaka-kānanāntāt  
sā nīyamānā daśakandhareṇa  
sītā tadākrośad ananya-nāthā  
govinda dāmodara mādhaveti  
  
(44)  
  
rāmād viyuktā janakātmajā sā  
vicintayantī hṛdi rāma-rūpam  
ruroda sītā raghunātha pāhi  
govinda dāmodara mādhaveti  
  
(45)  
  
prasīda viṣṇo raghu-vaṁśa-nātha  
surāsurāṇāṁ sukha-duḥkha-heto  
ruroda sītā tu samudra-madhye  
govinda dāmodara mādhaveti  
  
(46)  
  
antar-jale grāha-gṛhīta-pādo  
visṛṣṭā-vikliṣṭa-samasta-bandhuḥ  
tadā gajendro nitarāṁ jagāda  
govinda dāmodara mādhaveti  
  
(47)  
  
haṁsadhvajaḥ śaṇkha-yuto dadarśa  
putraṁ kaṭāhe prapatantam enam  
puṇyāni nāmāni harer japantaṁ  
govinda dāmodara mādhaveti  
  
(48)  
  
durvāsaso vākyam upetya kṛṣṇā  
sā cābravīt kānana-vāsinīśam  
antaḥpraviṣṭaṁ manasājuhāva  
govinda dāmodara mādhaveti  
  
(49)  
  
dhyeyaḥ sadā yogibhir aprameyaḥ  
cintā-haraś cintita-pārijātaḥ  
kastūrikā-kalpita-nīla-varṇo  
govinda dāmodara mādhaveti  
  
(50)  
  
saṁsāre-kūpe patito’tyagādhe  
mohāndha-pūrṇe viṣayābhitapte  
karāvalambaṁ mama dehi viṣṇo  
govinda dāmodara mādhaveti  
  
(51)  
  
tvām eva yāce mama dehi jihve  
samāgate daṇḍa-dhare kṛtānte  
vaktavyam evaṁ madhuraṁ su-bhaktyā  
govinda dāmodara mādhaveti  
  
(52)  
  
bhajasva mantraṁ bhava-bandha-muktyai  
jihve rasajñe su-labhaṁ manojñam  
dvaipāyanādyair munibhiḥ prajaptam  
govinda dāmodara mādhaveti  
  
(53)  
  
gopāla vaṁśīdhara rūpa-sindho  
lokeśa nārāyaṇa dīna-bandho  
ucca-svarais tvaṁ vada sarvadaiva  
govinda dāmodara mādhaveti  
  
(54)  
  
jihve sadaiva bhaja sundarāṇi  
nāmāni kṛṣṇasya manoharāṇi  
samasta-bhaktārti-vināśanāni  
govinda dāmodara mādhaveti  
  
(55)  
  
govinda govinda hare murāre  
govinda govinda mukunda kṛṣṇa  
govinda govinda rathāṇga-pāṇe  
govinda dāmodara mādhaveti  
  
(56)  
  
sukhāvasāne tv idam eva sāraṁ  
duḥkhāvasāne tv idam eva geyam  
dehāvasāne tv idam eva jāpyaṁ  
govinda dāmodara mādhaveti  
  
(57)  
  
durvāra-vākyaṁ parigṛhya kṛṣṇā  
mṛgīva bhītā tu kathaṁ kathañcit  
sabhāṁ praviṣṭā manasājuhāva  
govinda dāmodara mādhaveti  
  
(58)  
  
śrī kṛṣṇa rādhāvara gokuleśa   
gopāla govardhana-nātha viṣṇo  
jihve pibasvāmṛtam etad eva   
govinda dāmodara mādhaveti  
  
(59)  
  
śrīnātha viśveśvara viśva-mūrte  
śrī devakī-nandana daitya-śatro  
jihve piba svāmṛtam etad eva   
govinda dāmodara mādhaveti  
  
(60)  
  
gopīpate kaṁsa-ripo mukunda  
lakṣmīpate keśava vāsudeva  
jihve pibasvāmṛtam etad eva   
govinda dāmodara mādhaveti  
  
(61)  
  
gopī-janāhlāda-kara vrajeśa  
go-cāraṇāraṇya-kṛta-praveśa  
jihve piba svāmṛtam etad eva   
govinda dāmodara mādhaveti  
  
(62)  
  
prāṇeśa viśvambhara kaiṭabhāre  
vaikuṇṭha nāṛāyaṇa cakra-pāṇe  
jihve pibasvāmṛtam etad eva   
govinda dāmodara mādhaveti  
  
(63)  
  
hare murāre madhusūdanādya  
śrī rāma sītāvara rāvaṇāre  
jihve pibasvāmṛtam etad eva   
govinda dāmodara mādhaveti  
  
 (64)  
  
śrī yādavendrādri-dharāmbujākṣa  
go-gopa-gopī-sukha-dāna-dakṣa  
jihve pibasvāmṛtam etad eva   
govinda dāmodara mādhaveti  
  
(65)  
  
dharābharottāraṇa-gopa-veśa  
vihāra-līlā-kṛta-bandhu-śeṣa  
jihve pibasvāmṛtam etad eva   
govinda dāmodara mādhaveti  
  
(66)  
  
bakī-bakāghāsura-dhenukāre  
keśī-tṛṇāvarta-vighāta-dakṣa  
jihve pibasvāmṛtam etad eva   
govinda dāmodara mādhaveti  
  
(67)  
  
śrī jānakī-jīvana rāmacandra  
niśācarāre bharatāgrajeśa  
jihve pibasvāmṛtam etad eva   
govinda dāmodara mādhaveti  
  
(68)   
  
nārāyaṇānanta hare nṛsiṁha  
prahlāda-bādhāhara he kṛpālo  
jihve pibasvāmṛtam etad eva   
govinda dāmodara mādhaveti  
  
(69)  
  
līlā-manuṣyākṛti-rāma-rūpa  
pratāpa-dāsī-kṛta-sarva-bhūpa  
jihve pibasvāmṛtam etad eva   
govinda dāmodara mādhaveti  
  
(70)  
  
śrī kṛṣṇa govinda hare murāre  
he nātha nārāyaṇa vāsudeva  
jihve pibasvāmṛtam etad eva   
govinda dāmodara mādhaveti  
  
(71)  
  
vaktuṁ samartho’pi na vakti kaścid  
aho janānāṁ vyasanābhimukhyam  
jihve pibasvāmṛtam etad eva   
govinda dāmodara mādhaveti